google/wiki40b huggingface dataset:
Arenbergi hertsogkond

Ajalugu

Esmakordselt mainitud 12. sajandil, sai see nime Arembergi küla järgi Ahri kõrgustikul tänases Rheinland-Pfalzis.

1549–1576

Aremberg oli algselt krahvkond. Sellest sai Saksa-Rooma riigi osariik aastal 1549, ülendati vürstkonnaks aastal 1576 ja lõpuks hertsogkonnaks aastal 1645.

1789

Arenbergi hertsogite territoriaalsed valdused varieerusid aegade jooksul. 1789. aasta paiku paiknes hertsogkond Eifeli piirkonnas Reini läänekaldal ja koosnes muu hulgas Arembergist, Schleidenist ja Kerpenist.
Kuid kuigi hertsogkond ise oli Saksamaal, olid Arenbergi hertsogite vürstlikud maad 15. sajandist tänases Belgias.
Napoleoni-eelse hertsogkonna pindala oli 413 km² ja rahvaarv 14 800. See kuulus Kuur-Reini ringkonda ning piirnes Jülichi hertsogkonna, Kölni peapiiskopkonna, Trieri piiskopkonna ja Blankenheimi krahvkonnaga.

1798

Pärast seda, kui prantslased okupeerisid 1798. aasta paiku Reini läänekalda (vaata Campo Formio rahu ja Lunéville rahu), sai Arenbergi hertsog uusi maid: Vest Recklinghauseni krahvkond, Meppeni krahvkond ja Dülmeni isandkond.

1810

Arenberg ühines Napoleoni Reini Liiduga, kuigi see ei hoidnud ära mediatiseerimist aastal 1810, kui Prantsusmaa annekteeris Dülmeni ja Meppeni ning Bergi hertsogkond annekteeris Recklinghauseni.

1814

Pärast Napoleoni kaotust aastal 1814 ja Reini Liidu laialisaatmist jaotati endise Arenbergi territooriumid Preisi kuningriigi ja Hannoveri kuningriigi vahel. Nii Preisimaal kui ka Hannoveris said hertsogid kuningale alluvateks kohalikeks peerideks.

1826

Aastal 1826 nimetati Arenbergi territoorium Hannoveris Arenberg-Meppeni hertsogkonnaks. Arenberg-Meppeni pindala oli 2195 km² ja seal elas 56 700 inimest. Recklinghauseni krahvkonna pindala Preisimaal oli 780 km² ja seal elas 64 700 inimest.
Arenbergi hertsogid jäid tähtsaks Belgia aristokraatlikuks perekonnaks. Valitseva hertsogi otsest perekonda kutsutakse nominaalse Arenbergi vürsti tiitliga. Hertsogipere põlvneb isapoolselt Ligne aadlisuguvõsast.
Arenbergi mets paikneb Kirde-Prantsusmaal ja on kuulus oma munakiviteede poolest, mida kasutab klassikaline maanteesõit jalgratastel Paris–Roubaix. Piirkonnas toimus minevikus ulatuslik kaevandamine.
Tectoni büroo

Tectoni büroo (inglise keeles The Tecton Group) oli arhitektibüroo, mille asutas 1932. aastal grupp radikaalseid arhitekte, kelle hulgas Berthold Lubetkin, Denys Lasdun ja mõned teised. Büroo nimi tulenes kreekakeelse sõna architecton lõpuosast. Rühmitus oli üks esimesi Mandri-Euroopa arhitektuuris levima hakanud modernismivoolu propageerijaid Suurbritannias.

Edu toonud tööd

Tectoni esimene töö oli aastail 1932–1934 gorillamaja projekt Regent's Parkis asuvas Londoni loomaaias. Pärast selle edukat lõpetamist projekteeriti sama loomaaia jaoks pingviinide bassein, mis sisaldas suurt ujumisala ja spiraalseid kaldteid.
Tectoni edu jätkus. Projekteeriti veel kahes loomaaias. Seejärel sündis korterelamu projekt Highpoint I (1935), hiljem ka Highpoint II (1938).
Hemorrhois

Levila

Nad elavad valdavalt Euroopa lõunaosas, Põhja-Aafrikas, Aasias, Araabias, Lähis-Idas ja Kaukasuse piirkonnas (Armeenia, Aserbaidžaan ja Gruusia ning Venemaa alad).
Bank of England

Panga ülesanded

Inglismaa Pank on üks kaheksast pangast Suurbritannias, millel on rahatähtede emiteerimise õigus. Pangal on siiski monopol naelsterlingite emiteerimisele Inglismaal ja Walesis ning lisaks reguleerib pank kommertspankade tegevust, mis emiteerivad raha Šotimaal ja Põhja-Iirimaal.
Panga Monetaarpoliitika komitee vastutab rahapoliitika eest ehk hoiab raha stabiilsena. Suurbritannia rahandusministeeriumil on õigus komiteele käsklusi anda, kui "seda nõuavad avalik huvi ja rasked majanduslikud olud", kuid selle korralduse peab parlament 28 päeva jooksul heaks kiitma.
Aasa Käsi

Aasa Käsi (kodanikunimi aastast 1952 Aasa Drui; sündinud 11. oktoobril 1929 Tartus) on eesti näitleja.
Ta lõpetas aastal 1948 Tartu 3. Keskkooli ja aastal 1953 GITISe eesti stuudio.
Ta oli aastatel 1953–1970 Draamateatri näitleja. Aastatel 1970–1985 oli ta Pimedate Ühingu helistuudio diktor.

Isiklikku

Ta oli aastast 1952 abielus Ben Druiga. Nende poeg Heini Drui on dokumentaal- ja muusikafilmide režissöör.
Bengt von zur Mühlen

Bengt von zur Mühlen (24. jaanuar 1932 Tartu – 30. juuni 2016 Berliin) oli saksa filmiprodutsent, dokumentalist ja ajalooalaste teoste autor. Tema dokumentaalfilmid ja kirjutised tegelevad peamiselt Saksamaa 20. sajandi ajalooga.

Elukäik

Bengt von zur Mühlen pärines Mühlenite aadlisuguvõsast. Tema isa oli talupidaja ja kaupmees Arthur von zur Mühlen (1885–1959), tema kaksikvend Max töötas Kanada Statistikaametis ja hiljem õpetajana Riias.
Bengt von zur Mühlen sündis Tartus. 1953. aastal suundus ta Kanadasse.
1961. aastal asutas ta Berliinis filmiproduktsioonifirma Chronos Film, mis on loonud dokumentaalfilme Saksamaast, holokaustist, Lennart Merist, Jaan Krossist, Tartust, aga ka sarimõrtsukast Andrei Tšikatilost jmt. Filmid "Berliini lahing" ja "Kollane täht" juutide tagakiusamisest on kandideerinud Oscarile, ta on võitnud Berliini filmifestivalil Hõbekaru.

Isiklikku

Tema abikaasa oli dokumentaalfilmide autor ja režissöör Irmgard von zur Mühlen.
Pöide kirik

Pöide Maarja kirik on Saaremaal Saaremaa vallas Pöide külas asuv kindluskirik, mida kasutab Eesti Evangeelse Luterliku Kiriku Pöide Maarja kogudus.
Kirik kuulub Eesti vanimate kiviehitiste hulka.

Algkirik

Oletatakse, et Pöide kiriku esmane variant valmis 1230. aastatel. Algkirik oli ühelööviline tornita võlvimata ehitis. Sellest on säilinud vaid praeguse kiriku kahe keskmise võlviku külgseintes alumine osa. Ümarkaarsed portaalid põhja ja lõunaküljes viitavad üleminekustiilile romaanika ja gootika vahel. Põhjaküljes asunud ümarportaal lammutati uue, gooti stiilis sissepääsu rajamisel. Romaani stiilile viitab ka algkiriku ümar apsiid.

Praegune kirik

Millalgi 13. sajandi lõpus või 14. sajandi alguses pikendati algkirikut mõlemas suunas ühe võlviku võrra. Ka kiriku massiivne läänetorn pärineb arvatavasti ajast enne Jüriöö ülestõusu 1343. Kirik oli integreeritud samas paiknenud Pöide ordulinnuse kompleksi.
Kirik on mitu korda saanud tulekahjus kannatada, viimati pärast pikselöögist põlema süttimist 6. augustil 1940, mil hävisid tornikiiver ja puitvahelaed. Pärast Muhu kiriku konserveerimistöid 1958. aastal alustati katustamis- ja konserveerimistöid ka Pöide kirikus. Tööd lõpetati 1961. aastal. Pikihoone oli selle käigus saanud uue algse kõrgusega katuse, torn uued puitvahelaed, ühe raudbetoonist vahelae ja madala lampkatuse. Ehitusajaloolisi uuringuid tegid arhitekt Kalvi Aluve, kunstiajaloolane Villem Raam ja insener H. Uuetalu.
2014. aastal sai Pöide kirik kultuuriministeeriumi abiga uue katuse.
Kiriku kõrval on Pöide pastoraadi hoone.

Kiriku tähtsus

Pöide kirik on mõõtmetelt suurim Lääne-Eesti ja saarestiku ühelööviline kirik. Kirikus leidub kõrggooti stiilis raiddekoori. Samas stiilis on Karja kiriku raiddetailid.
Pöide Maarja kogudust teeninud pastorite seas on Karl Nikolai von Nolcken ja Wilhelm Andreas Fürchtegott Agthe.

Arheoloogilised uuringud

2012. aastal kaevati Pöide kirikus. Arheoloog Villu Kadaka uurimuses tõdeti, et Pöide kirik on tõepoolest Eesti vanim kiviehitis, ja väideti, et praeguse Pöide kiriku sees on osaliselt säilinud varasema, 13. sajandi teisel veerandil püstitatud romaani stiilis kiriku müürid.
Jaanus Kirikmäe

Jaanus Kirikmäe (sündinud 19. novembril 1965 Suure-Jaanis) on Eesti diplomaat.

Elulugu

Kirikmäe on lõpetanud Tartu Ülikooli õigusteaduskonna 1992. aastal. Ta on end täiendanud Turu ja Leedsi ülikoolides rahvusvahelise ja Euroopa õiguse ning diplomaatia alal. Samuti on ta osalenud rahvusvahelistel kursustel Rootsi, Ühendkuningriigi ja Soome välisministeeriumide juures.
1991. aasta suvest töötas ta mõne aasta ministeeriumi õigusosakonnas ning osales Eesti-Vene läbirääkimiste riikliku delegatsiooni tegevuses. Ta on täitnud nõuniku kohustusi Eesti suursaatkondades Moskvas (1994–1998) ja Helsingis (1999–2002) ning olnud ministeeriumi õigus- ja konsulaarosakondades büroo direktor.
Aastatel 2002–2007 oli Kirikmäe välisministeeriumi konsulaarosakonna peadirektor. Sellesse perioodi jäid muuhulgas Eesti astumine Euroopa Liitu ja ettevalmistus ühinemiseks Schengeni ruumiga, 2004. aasta Kagu-Aasia tsunamis kannatanute otsingute ja kojutoomise korraldamine, välisministeeriumi osalemise algatamine turismimessidel ning regulaarsete reisiinfoteadete ja -hoiatuste avaldamine.
Aastatel 2007–2011 oli Kirikmäe Eesti Vabariigi peakonsul New Yorgis, konsulaarpiirkonnaga kogu Ameerika Ühendriikide territoorium.
Aastatel 2011–2012 tegeles Kirikmäe energia- ja kliimapoliitikaga välismajanduse ja arengukoostöö osakonnas büroodirektorina ning Euroopa ja Atlandi-ülese koostöö osakonna vanemnõunikuna. Poliitikaosakonna rahvusvaheliste organisatsioonide büroo vanemnõunikuna 2013–2016 koordineeris Kirikmäe Eesti ÜRO Inimõiguste Nõukogu liikmelisusega seonduvaid küsimusi ning osales Euroopa Liidu Nõukogu inimõiguste töörühmas.
Alates 2016. aasta augustist kuni juunini 2017 oli Jaanus Kirikmäe peakonsul Eesti Vabariigi peakonsulaadis Peterburis, konsulaarpiirkonnaga Peterburi linn, Leningradi, Pihkva, Arhangelski, Vologda, Murmanski ja Novgorodi oblast ning Karjala Vabariik. Pärast seda, kui Venemaa ta poliitilistel põhjustel riigist välja saatis , töötab ta Eesti Välisministeeriumis nõunikuna.

Perekonnaseis

Jaanus Kirikmäe on abielus Merle Kirikmäega.
Washingtoni maakond (Texas)

Washingtoni maakond (Washington County) on maakond USA-s Texase osariigis. Geograafilised koordinaadid on 30° 13′ N, 96° 25′ W
Maakonna halduskeskus on Brenham.
Maakonna pindala on 1608 km², millest 31 km² moodustab veepindala.
Elanike arv oli 2010. aasta rahvaloenduse järgi 33 718. Aastal 2000 oli elanike arv 30 373.

Ajalugu

Washingtoni maakond moodustati 1836. aastal. Maakond sai nime esimese Ameerika Ühendriikide presidendi George Washingtoni järgi.
Põltsamaa kalmistu

Põltsamaa kalmistu on kalmistu Põltsamaa kihelkonnas Viljandimaal, tänapäevase haldusjaotuse järgi Põltsamaa linnas Põltsamaa vallas Jõgeva maakonnas.
Põltsamaa vanale kalmistule lõpetati matmine 1773. aastal. Uue-Põltsamaa mõisa tollased omanikud Lilienfeldid andsid Uue-Põltsamaa mõisast maad kihelkonna uue kalmistu jaoks, kuhu edaspidi maeti enamik kihelkonna surnuid.
Põltsamaa kalmistu on praegu kasutusel ning on üldiselt hästi hooldatud. 
Lähestikku asuvad Põltsamaa kalmistu ja Uue-Põltsamaa mõisa kalmistu moodustavad alates 1997. aastast ühise kultuurimälestise – Põltsamaa kalmistu. Nende vahele jääb eraldi kultuurimälestisena Põltsamaa II maailmasõja matmispaik, kuid nendel mälestistel on ühine kaitsevöönd.

Ehitised kalmistul

Kalmistu vanas osas paikneb matusekabel, mis on ehitatud 1872. aastal. Kalmistu vana ja uue osa vahelt läbiviivale praegusele Jõgeva maanteele paigaldati 1899. aastal kivisillutis. 1911. aastal paigaldati väravatele sepisrauast lehed, mis on kasutusel tänaseni.
Salomonelaps

Levila

Neid võib kohata Saalomoni saartel.
Nõudetrükk

Nõudetrükk (inglise keeles print on demand) on raamatute trükkimine ühekaupa vastavalt vajadusele.
Paljud autorid on valmis trükkima oma kulul väikese tiraaži. Nõudetrüki puhul kulutavad nad sellele vähem raha ja aega ning lisaks saavad täisväärtusliku (registreemisnumbriga) raamatu, mille võib saata raamatukogudele. Lisaks võib tiraaži iga raamatu muuta unikaalseks, mis lisab neile väärtust.
Eestis on vastava seadmestiku hankinud näiteks Tartu Ülikooli kirjastus, nõudetrükiteenust pakub ka Pärnu firma Gutenbergi Pojad.
Mihkel Soon

Mihkel Soon (sündinud 16. detsembril 1980) on Eesti pillimeister. Õppinud ökoloogiat, uurinud putukaliike vanades metsades  ja kaitsnud Tartu Ülikoolis Asko Lõhmuse juhendatavana bakalaureusekraadi.

Isiklikku

Soon kasvas üles Võhu külas Virumaal. Ta on bioloog Enn Soone poeg. 2006. aasta suvest on ta abielus Katrin Soonega (sündinud Valk). Ta on nelja lapse isa.

Töö pärimuskultuuri vallas

Mihkel Soon on ansamblite Tsõdsõpujaleelo ja Sinimaniseele liige. Ta on tunnustatud väikekannelde meister.
Brooklands

Brooklands on võidusõidurada Suurbritannias Surrey krahvkonnas Weybridge'i asulas. Raja pikkus on 4,43 km. Rada kasutati võidusõiduks 1907-1939. 
Rada on kasutatud ka lennuväljana. Tänapäeval kasutatakse rada vanade autode kogunemiskohana. Raja juures asub ka muuseum (Brooklandsi muuseum), kus saab näha autosid ja lennukeid, samuti rajaga seotud ajaloolisi asju.
Eeden (kaubanduskeskus)

Eeden on Tartus Annelinnas, Kalda tee ja Anne kanali vahel Sõpruse silla otsa juures asetsev kaubanduskeskus. Eedeni keskuse rajas Tartu Tarbijate Kooperatiiv, selle omanik on AS Eedeni Keskus. Eeden avati 2003. aasta novembris.
Avamise järel oli keskuse üldpind 18 000 m². 2004. aasta aprilli lõpuks oli Eedenit külastanud 1,5 miljonit inimest, mis tegi keskmiselt 9800 külastajat päevas.
Varem oli keskuse põhiline toidupood Konsum, 2013. aastal vahetus see Maksimarketi vastu. 2006. aastal pälvis firma Tartu laste- ja noortesõbraliku ettevõtte tiitli.
Keskuse järgi on saanud nime naiste võrkpallivõistkond Tartu Ülikool/Eeden ja tennisevõistlus Eeden Eesti Noorteliiga.
Urupi jõgi

Urup (vene ja karatšai-balkaari Уруп (Urup), kabardi-tšerkessi Уарп (Uarph)) on jõgi Kaukaasias. Algab Suur-Kaukasusest. Voolab valdavalt põhja, alamjooksul laskub tasandikule. Suubub vasakult Kubanisse, suudmes asub Armavir.
Pikkus 231 km.
Morehouse'i vald

Ajalugu

Vald moodustati 1844. aastal.
Johannes Carlblom

Isiklikku

Tema isa Gustav Carlblom ja vanaisa Jonas Laurentii Carlblom olid Noarootsi Püha Katariina koguduse õpetajad, teine vanaisa Joachim Heinrich Dahl oli Kullamaa Püha Johannese koguduse õpetaja, vanavanaisa Andreas Hollming oli Vormsi Püha Olavi koguduse õpetaja, onu Johannes Carlblom vanem oli Tõstamaa Maarja koguduse õpetaja. Tema vend Paul Carlblom oli Tarvastu Peetri koguduse õpetaja, vend Peter Carlblom oli Risti koguduse õpetaja, vend Friedrich Carlblom oli Viljandi Pauluse koguduse õpetaja, venna Peteri poeg Wilhelm Gustav Johann Carlblom oli Alatskivi ja Kodavere Mihkli koguduse õpetaja, venna Pauli poeg Oskar Emil Carlblom oli Häädemeeste ja Tahkuranna koguduse õpetaja.
Njala ülikool

Njala ülikool (inglise keeles Njala University) on ülikool Sierra Leones Njala linnas. See ülikool on suuruselt riigi teine (suurim on Fourah Bay ülikool)
Ülikool asutati 1964.
Ülikoolis õpib üle 20 000 üliõpilase.
Independence'i maakond

Ajalugu

Maakond moodustati 1820. aastal.
Arseni Poolgas

Arseni Poolgas (21. mai 1908 Tallinn – 23. detsember 1972 Tallinn) oli tunnustatud eesti seltskonnatantsu ja võistlustantsu õpetaja. 
Tegutses lavatantsijana Berliinis 4 aastat. Lõpetas Pariisis Académie des Maîtres de Danse ja 1933. aastal Šveitsi tantsuühingu kooli.
1924. aastal avas tantsukooli Viru tänaval ja hiljem Lai 13, kuhu paigutati 2008 ka tema mälestustahvel.
1934 osales Monte-Carlo tähesõidul koos Nikolai Metsa ning Alfred ja August Zimmermanniga.
1936 tunnistati Eesti parimaks tantsuõpetajaks ja samal aastal sai Haridusministeeriumi tantsuõpetaja diplomi. 1941 mobiliseeriti Punaarmeesse. Arreteeriti salakaebuse peale ja viibis 1942–1952 asumisel Siberis. Tegutses hiljem elu lõpuni tantsuõpetajana Tallinnas.
Heino Ross (kodu-uurija)

Heino Ross (sündinud 1929 Pudiveres Simuna kihelkonnas Virumaal) on eesti koduloolane.
Heino Ross on ligi 50 aastat tegelenud Virumaa kodu-uurimisega, ta kirjutab raamatuid ning ka tõlgib, soome ja saksa keelest.
Matthias Diether

Matthias Diether (sündinud 2. detsembril 1974 Berliinis) on saksa kokk. 
Diether oli 2016. aasta 15. jaanuarist kuni 2018 kevadeni Muhu saarel Pädaste mõisa restorani Alexander ja Tallinnas ALEXANDER CHEF'S TABLE peakokk. 2018 Augustis avab Matthias Diether Tallinnas Noblessneri sadamas uue restorani "180 Degrees by Matthias Diether". 
Ta on olnud kolm aastat Dubais asuvate gurmeerestoranide Ritz Carlton, Emirates Palace ja Shangri-La ning kaks aastat Iirimaa restorani Turnberry Resort peakokk. 2010. aastal avas ta oma signatuuriga first floor restorani Berliinis. Dietheri restoranid on kaheksa korda saanud Michelini tärni. Diether töötab ka Pädaste mõisale kuuluvas Tallinna restoranis Neh.
Diether alustas kokakarjääri 1995. aastal Saksamaa restoranides. Tema arvates on nüüdisaja restoranides kõige tähtsam tooraine, mitte teeninduslik väljanägemine.

Isiklikku

Diether veetis lapsepõlve Lõuna-Saksamaal. Kokakunsti tutvustas talle ema ning Dietheri sõnul oli selles oma osa ka isa kokkamisoskustel.
59th Street

59ᵗʰ Street on New Yorgi keskse linnaosa Manhattani tänavajoonestikus rõhtsirge tee, mis eraldab keskse linnaosa Midtown Manhattani kirdepoolsematest Central Parkist ning Upper East Side'ist ja Upper West Side'ist.
Tankitõrjemiin

Ajalugu

Esimesed tankid sõjas olid 1916 ja tankitõrjemiine enne neid polnud, kuid sarnaseid asju kasutati rongide vastu. Ameerika kodusõja ajal tehti raudteele survega käivituvad miinid, need olid esimesed tankitõrjemiinide sarnased asjad.
Esimesed tankitõrjemiinid tehti esimese maailmasõja ajal inglaste tankide vastu. Alguses olid miinid mürsud ja teised lõhkepead. Hiljem tehti eraldi miinid, nagu näiteks Flachmine 17, mis oli puukast lõhkeainetega valmistatud sakslaste poolt. Esimese maailmasõja lõpus olid tankitõrjemiinid hävitanud või kahjustanud 15% Ameerika tankidest.
Nõukogude Liit hakkas tankitõrjemiine tegema 1920, ning 1924 tegid nad nende esimese tankitõrjemiini – EZ-miini. Saksamaal tehti 1929 esimene modernne miin – Tellermine 29. Tellermine 29 oli 30 cm lai, plaadikujuline ja sisaldas umbes 5 kg lõhkeainet. 1935 tehti Tellermine 35. Mõlemat tüüpi miine kasutati teises maailmasõjas.
Tankitõrjemiinid teise maailmasõja ajal polnud piisavalt tugevad, et purustada tank täielikult ja selle juhte vigastada. Miinid suutsid tanki liikumatuks teha. Kui vedas, siis plahvatas tanki laskemoon, tappes selle meeskonna. Sakslaste kõige täiuslikum miin oli Topfmine.
Eestis kasutati teise maailmasõja ajal ka tankitõrjemiine.

Modernsed miinid

Modernsed miinid on tehtud plastikust, mis teevad raskemini leitavaks, suuremate ja tugevamate laengutega nagu näideks RDX, mehhanismiga, mis ei lase seda kahjutuks teha ja käivituks ainult sõidukite ülesõitmisel. Modernseid miine saab käivitada ja kohale viia lennukiga või suurtükiväega.

Kuidas miin töötab

Kõik tankitõrjemiinid on plahvatavad, sest nende ülesanne on lõhkuda tanki rööpad ja võimalikult palju selle kehast. M15 on USA miin, mille laeng on TNT ja RDX-i segu. Miin käivitub, kui tank sõidab üle miini surveplaadi, mis lükkab Belleville springi, millele on süte kinnitatud, vastu detonaatorit.
On olemas ka pulksüstikud, mis ulatuvad maast välja. Kui tank sõidab üle miini, siis pulk paindub tanki kehaga koos ning plahvatab, kui on paindunud teatud punkti, mis on tanki keskel.

Vastumeetmed

Kõige tõhusam viis miinide vastu on nende ärakoristamine. Seda tehakse kas metalliotsijatega, miini väljale tee tegemine miinide lõhkemisega teiste lõhkeainetega, masina kasutamine, mis lükkab maad edasi koos miinidega. 
On saadetud ka vange miiniväljadele neid käivitama.
Pärnu Vabahariduskeskus

Pärnu Vabahariduskeskus on vabaharidust pakkub sihtasutus, mis tegutseb Pärnus aadressil Pühavaimu tänav 26.
Tegevusvaldkondi: kodanikukoolitus, keele-, muusikaõpetus. Keelte- ja muusikaõpetust korraldab keskuse juures tegutsev erakool Jana Trink Erakool.
Sihtasutus asutati 2004.
Ortodoksia

Kristliku kiriku ortodokssus

Kristlik kirik on pidanud endale tunnuslikuks ortodokssust – ketserlike õpetuste hülgamist ja õigest õpetusest kinnipidamist. Kristluse algaegade ühtset kirikut nimetati ortodoksseks ja katoolseks. Pärast suurt kirikulõhet on esimene nimetus tavakasutuses kinnistunud õigeusu kirikule ehk ortodoksi kirikule, teine katoliku kirikule, kuigi mõlemad pretendeerivad nii ortodokssusele kui ka katoolsusele. Sõna "ortodoksne" kuulub peale õigeusu kirikute ka mitme muu idakiriku ametliku nime koosseisu.

Luterlik ortodoksia

Üht luterluse konservatiivset suunda nimetatakse luterlikuks ortodoksiaks.

Ortodoksne judaism

Üht tänapäeva judaismi suunda nimetatakse ortodoksseks judaismiks.

Budistlik ortodoksia

Ajalooliste ürikute kohaselt 500 virgunu poolt õigeks virgumisõpetuseks tunnistatud õpetust esindab budismis theravaada koolkond.
Matías Fernández

Klubikarjäär

Fernández alustas klubikarjääri 12-aastaselt kodumaa klubis Colo-Colo. Klubi põhimeeskonnas tegi ta debüüdi 2004. aastal. Ta lõi esimesel hooajal kaheksa väravat ja valiti hooaja parimaks noormängijaks. 2006. aasta kevad- ja sügishooajal aitas ta klubil tulla Tšiili meistriks. Samal aastal aitas ta klubi Lõuna-Ameerika karikavõistluste finaali, kus kaotati aga kahe mängu kokkuvõttes Mehhiko klubile Pachuca. 2006. aastal valiti ta Tšiili ja Lõuna-Ameerika aasta jalgpalluriks.
2006. aasta oktoobris suundus ta 8,7 miljoni euro eest Hispaania kõrgliiga klubisse Villarreal. Ta ei saanud kolme hooaja jooksul märkimisväärselt mänguaega, kuid esindas hooajal 2007–08, mil liigas saadi teine koht, klubi 30 mängus ja lõi kolm väravat.
2009. aastal sõlmis ta neljaks aastaks lepingu Portugali klubiga Sporting. Aastatel 2009–2012 esindas ta klubi 69 mängus ja lõi 12 väravat.
2012. aasta juulis suundus ta 3,1 miljoni euro eest Itaalia klubisse Fiorentina.

Koondisekarjäär

2005. aasta juunioride maailmameistrivõistelustel oli ta Tšiili noortekoondise kapten. Debüüdi Tšiili rahvuskoondises tegi ta 2005. aasta oktoobris maailmameistrivõistluste viimases valikmängus Ecuadoriga. Peagi pääses ta Tšiili põhimeeskonda.
Ta on esindanud Tšiilit koondises 2010. aasta maailmameistrivõistlustel ning 2007., 2011. ja 2015. aasta Copa Américal. 2015. aastal võideti Copa América.
Runrig

Runrig on šoti ansambel, mille asutasid vennad Rory ja Calum MacDonald 1973. aastal. 
Ansambel sai tuntuks gaelikeelse rokkmuusika ja kultuuri edendajana.
Radio SWH Rock

Radio SWH Rock on Läti raadiojaam, mis mängib rokkmuusikat. Raadiojaam asutati 2001. aastal.
Tütarjaamad: Radio SWH. Radio SWH+
Summiti maakond (Utah)

Summiti maakond (Summit County) on maakond USA-s Utah' osariigis. Geograafilised koordinaadid on 40° 52′ N, 110° 58′ W
Maakonna halduskeskus on Coalville ja suurim linn Park City.
Maakonna pindala on 4874 km², millest 28 km² moodustab veepindala.
Elanike arv oli 2010. aasta rahvaloenduse järgi 36 324. Aastal 2000 oli elanike arv 29 736.

Ajalugu

Summiti maakond moodustati 1854. aastal. Maakond sai nime mägede järgi, kuna maakonnas asub 39 kõrgemat Utah' mäge.
Astrograaf

Astrograaf on taeva fotografeerimise teleskoop.
Tänapäeval kasutatakse astrograafide asemel teleskoobi juurde paigaldatavaid astrokaameraid.
VH1

VH1 on Ameerika Ühendriikide telekanal, mida omab Viacom. Kanal läks eetrisse 1. jaanuaril 1985.
Kanali algne eesmärk oli MTV-ga sarnaselt mängida muusikavideoid, kuid sihiti veidi vanemat vaatajaskonda ja keskenduti rohkem kergele popmuusikale. Hiljem on kanal hakanud näitama ka tõsielusarju.
Notre-Dame

Ajalugu

Kiriku ehitamist alustati 1163 kuningas Louis VII valitsemise ajal kunagise Jupiteri templi kohale. Nurgakivi pani paavst Aleksander III. Tööd kestsid ligi 200 aastat. Kiriku valmides (umbes 1330–1345) olid kellatornid 69 m kõrged. 
Louis XIV ja Louis XV ajal võeti kirikus ette suuremaid ümberkorraldusi. 
Prantsuse revolutsiooni päevil hävitati paljud kirikus olnud aarded, kuid kellad pääsesid siiski ümbersulatamisest. Kirik pühendati algul Mõistuse ja hiljem Ülima Olendi kultusele, seda kasutati ka lihtsalt panipaigana.
19. sajandil taastati kiriku haritorn (autor Eugène Emmanuel Viollet-le-Duc).
Jumalaema kirikus on toimunud arvukalt olulisi sündmusi: aastal 1239 tõi Püha Louis kirikusse Kristuse okaskrooni;  seal krooniti Henri VI Prantsusmaa kuningaks  (1430); aastal 1804 kroonis seal Napoleon ennast prantslaste keisriks ja oma abikaasa Joséphine'i keisrinnaks.
Pariisi Jumalaema kiriku esimese oreli ehitas Franςois-Henri Clicquot 1700. aastal. Hiljem, 19. sajandil ehitas Aristide Cavaille-Coll oreli ringi, suurendades seda.
Merlini raamatukogu

Merlini raamatukogu on kirjastuse Kunst ilukirjanduslik, ühtse üldkujundusega (autoriks Jaan Klõšeiko) ja ilmumisjärjekorras nummerdatud, taskuformaadis raamatusari, mis ilmus 1994. aastast kuni 1996. aastani. Sarjas ilmus 10 raamatut:
Lembit Talpsepp

Isiklikku

Tal on kaks poega Tõnn ja Mikk ning ta tegeleb investeerimisega.